Grypdief val na sy doodŉ Grypdief wat die venster van ŉ vrou se motor stukkend geslaan en haar handsak gegryp het, is dood nadat hy van ŉ brug gespring het in Parktown in Johannesburg. Vanessa Jackson, woordvoerder van ER24, sê die voorval het Vrydagmiddag in spitsverkeer op die M1-hoofweg naby Empireweg plaasgevind. Sy sê ander motoriste het uit hul motors geklim en die grypdief agternagesit nadat hy die venster gebreek en handsak gegryp het. Jackson sê die grypdief het van ŉ brug afgespring en moontlik gedink hy gaan op die dakkie van die busstop onder die hoofweg land maar het gemis. Die man, in sy 20’s, het in die pad geval en is op die toneel dood verklaar met die handsak wat langs hom gelê het.